15 октябрьдә Казанның Вахитов районы мәхкәмәсе татарларның Хәтер көненә багышланган митингка рөхсәт бирү мәсьәләсен карый. Казан мэриясе Татар иҗтимагый үзәгенә Тинчурин бакчасында 18 октябрьдә митинг уздыруга биргән рөхсәтен узган атнада кире алган иде. Татар иҗтимагый үзәге белдерүенчә, митингта Русия бөтенлегенә каршы чыгышлар булырга мөмкин дип, прокуратура бирелгән рөхсәтне гамәлдән чыгаруны таләп иткән. Иҗтимагый үзәк рәисе Фәрит Зәкиев моның белән килешмичә мэриянең бу карарын мәхкәмәгә шикаять итте.